題吳明輔文集後
作者：戴栩
朝代：宋

paragraphs: 冰蠶續絲犀琢軫，欲奏南薰終不近。
水心歸宴白玉樓，一代詞華爲渠盡。
有客觸熱來相過，手挈朗月披煙蘿。
筆陣森森萬馬肅，夜雪未攪千羣鵝。
游鞭戲鏑偶獨出，見者驚降什六七。
掊摘世故窮高深，鈎揣物情懸得失。
子雲老去方草玄，雕蟲往往羞少年。
水心不學駢儷語，評麻品制空現前。
子今古文自星斗，笑殺時流牛馬走。
人間百短見一長，留此一短無何鄉。